b'\n_START_ARTICLE_\nStanko \xc4\x8cok\n_START_SECTION_\n\xc5\xbdivljenje in delo\n_START_PARAGRAPH_\nKon\xc4\x8dal je \xc5\xa1tiri razrede ljudske \xc5\xa1ole, dva razreda pripravnice za srednjo \xc5\xa1olo, prvi razred gimnazije in Trgovsko \xc5\xa1olo v Trstu (1914). Po kon\xc4\x8danem \xc5\xa1olanju se je zaposlil pri podru\xc5\xbenici Zveze mlekarskih zadrug v Trstu, a so ga ob vstopu Italije v prvo svetovno vojno vpoklicali k vojakom. Boril se je na boji\xc5\xa1\xc4\x8du So\xc5\xa1ke fronte pri Doberdobu, konec vojne pa je do\xc4\x8dakal v Pulju. Po demobilizaciji je za\xc4\x8del delovati pri pevskem dru\xc5\xa1tvu v Lonjeru. Leta 1920 ga je ujela policija, ko je kot kurir politi\xc4\x8dnega dru\xc5\xa1tva Edinost tihotapil knjige in pisma iz Jugoslavije. Aprila 1920 je dobil slu\xc5\xbebo pri Kmetijski vrtnarski zadrugi v Trstu in vodil sestanke po vaseh v tr\xc5\xbea\xc5\xa1ki okolici, koperskem okraju in Pivki. Bil je poverjenik dru\xc5\xa1tva Edinost za Lonjer in bil na listi Edinost kandidat na volitvah za tr\xc5\xbea\xc5\xa1ki mestni svet. Ko je bila 1923 Kmetijsko vrtnarska zadruga likvidirana je izgubil slu\xc5\xbebo. Zaradi stalnega policijskega zasli\xc5\xa1evanja in hi\xc5\xa1nih preiskav je 1923 od\xc5\xa1el v Ljubljano. Vstopil je v Orjuno in Sokol. Naslednje leto se je preselil na Su\xc5\xa1ak (sedaj vzhodni del Reke, ki pa je z Rimskim sporazumom leta 1924 tedaj pripadal Jugoslaviji), tihotapil ljudi in obve\xc5\xa1\xc4\x8devalne podatke \xc4\x8dez mejo, nazaj v okupirano Reko pa antifa\xc5\xa1isti\xc4\x8dni material in \xc4\x8dasopise. Pisal je \xc4\x8dlanke v razne \xc4\x8dasopise, najve\xc4\x8d v Sokolski glasnik na Su\xc5\xa1aku, o razmerah na Primorskem. Leta 1927 so ga ob obisku svojcev v Trstu aretirali in na procesu 1929  obsodili na 10 let je\xc4\x8de. Po amnestiji 1934 je bil pomilo\xc5\xa1\xc4\x8den, pregnan na Pontinsko oto\xc4\x8dje, kjer je tri leta konfinacije pre\xc5\xbeivel na otoku Ponza, pozneje pa je bil kot jugoslovanski dr\xc5\xbeavljan izgnan v Jugoslavijo. Naselil se je v Beogradu. Od marca 1944 je deloval za narodnoosvobodilno borbo. Po osvoboditvi Beograda se je zaposlil na ministrstvu za socialno politiko, junija 1945 pa je bil poslan v Trst, kjer je bil name\xc5\xa1\xc4\x8den pri Narodnoosvobodilnem odboru za tr\xc5\xbea\xc5\xa1ko okro\xc5\xbeje kot referent za zadru\xc5\xbeni\xc5\xa1tvo. Januarja  1947 je bil poslan v Koper, kjer je v koprskem okraju ustanovil nekaj hranilnic in posojilnic.'